**Elizabeth Nyabongo**, opprinnelig **Elizabeth Bagaaya** (født 1936, 1940 eller februar 1943), er en ugandisk jurist, modell, diplomat og politiker. Hun var Ugandas utenriksminister i 1974 og har vært ambassadør. Fra slutten av 1960-årene hadde hun karriere som fotomodell.

Liv og virke
------------

### Bakgrunn

Hun er datter av George David Matthew Kamurasi Rukidi III, den ellevte konge av Toro. Hun er derfor også omtalt som *omubiitokati* (prinsesse) Elizabeth av Toro.

Etter skolegang i Uganda ble hun sendt til Storbritannia for å gå på Sherborne School for Girls. Deretter ble hun, som første afrikanske kvinne, opptatt ved Girton College ved University of Cambridge. I 1962 fullførte hun bachelorgraden i juss i Cambridge og i 1965 ble hun, som første østafrikanske kvinne, advokat i England.

### Fotomodell

Da faren døde i 1965, fikk Bagaaya rollen som kongesøster («batebe»). To år senere avskaffet president Milton Obote de tradisjonelle kongedømmene. Hun følte seg truet og forlot Uganda til fordel for Storbritannia. Der ble hun invitert til å delta i et moteshow i regi av Samveldet. Det ble starten på en karriere som modell, med bilder i blant annet *Queen*, britisk *Vogue* og sveitsiske *Ambiance*. Etter at hun dro til New York i 1968, kom hun som første svarte modell på forsiden av *Harper's Bazaar*. Hun ble også første svarte kvinne som fikk et stort oppslag i amerikansk *Vogue*. Bilder med henne ble også trykket i *Look*, *Life* og *Ebony*. Hun hadde en filmrolle i *Bullfrog in the Sun* fra 1972, regissert av Hansjürgen Pohland og basert på bøkene *Things Fall Apart* og *No Longer at Ease* av Chinua Achebe.

### Ambassadør, utenriksminister

Etter at Idi Amin styrtet Milton Obote ble hun i 1971 tilbudt en stilling som reisende ambassadør. I februar 1974 ble hun utnevnt til utenriksminister. Hun representerte Uganda i FNs generalforsamling og forsvarte Uganda overfor verdenssamfunnet. Hun ledet samtidig gruppen av land fra Organisasjonen for afrikansk enhet.

Forholdet mellom Amin og Bagaaya ble vanskelig, fordi Amin ønsket å gifte seg med henne, noe hun avslo. I november 1974 ble hun avsatt som utenriksminister og satt i husarrest. Amin satte i gang en svertekampanje mot henne, med anklager om umoralsk oppførsel på Orly lufthavn. Hun forlot deretter fra landet.

I 1980 vendte hun tilbake til Uganda. Hun møtte Wilbur Nyabongo, som hun i hemmelighet giftet seg med i Storbritannia. Ekteskapet skjedde uten at hennes kongelige slektninger visste om det, fordi ektemannen kom fra samme klan som henne og slike ekteskap var forbudt. I 1984 hadde hun en rolle i filmen *Sheena, Queen of the Jungle*.

Hun engasjerte seg for Yoweri Museveni og hans National Resistance Movement og da Museveni kom til makten fikk hun i 1986 nytt offisielt oppdrag. Nyabongo ble utnevnt til ambassadør i USA. I 2005 ble hun ambassadør i Tyskland og til Den hellige stol. Senere ble hun høykommissær til Nigeria.

Etter at de tradisjonelle kongedømmene ble anerkjent på nytt i 1993, gikk hun igjen inn i rollen som *batebe* da broren Patrick Kaboyo igjen ble anerkjent som konge av Toro. Hun hadde denne tittelen til brorens død i 1995.

Den første utgaven av selvbiografien hennes, *African Princess*, kom i 1983. En ny, revidert utgave med tittelen *Elizabeth of Toro: Odyssey of an African Princess* ble utgitt i 1989.

Verk
----

* *African princess. The story of Princess Elizabeth of Toro*, London: Hamish Hamilton, 1983
* *Elizabeth of Toro. the odyssey of an African princess. An autobiography*, New York: Simon & Schuster, 1989
* *Elizabeth of Toro. Eine Autobiografie*, Leipzig: Kiepenheuer, 1993

Referanser
----------

1. 1 2   www.newvision.co.ug[Hentet fra Wikidata]
2. ↑  «Elizabeth Bagaya», Munzinger Archiv. Lest 1. juni 2018.
3. 1 2 3 4 5 6 7 8 9 10 11 12 13  Hannington Ochwada: «Nyabongo, Elizabeth» i Emmanuel Akyeampong og Henry Louis Gates jr. (red): *Dictionary of African Biography. Volume 4: Maal-Odhia*, Oxford: Oxford University Press, 2012, s. 512–513.
4. ↑   Lisa Anderson: «Princess Of Politics», *Chicago Tribune*, 4. oktober 1989. Lest 1. juni 2018.
5. ↑  «Bullfrog in the Sun (1972)», British Film Institute. Lest 1. juni 2018.
6. ↑  Curtis Abraham: «Elizabeth Bagaya – The Princess Who Stole The Heart Of The West»[*død lenke*], *New African*, 14. november 2011. Lest 1. juni 2018.
7. ↑  «Airport Aides Skeptical About Amin's Charges», *New York Times*, 30. november 1974. Lest 1. juni 2018.
8. ↑  «Sheena (1984)», British Film Institute. Lest 1. juni 2018.
9. ↑   Barbara Gamarekian: «Washington Talk: Embassy Row. Actress, Lawyer, Model, Diplomat», *New York Times*, 22. desember 1986. Lest 1. juni 2018.

Eksterne lenker
---------------

* (en) Princess Elizabeth of Tooro – kategori av bilder, video eller lyd på Commons Rediger på Wikidata
* (en) Elizabeth Elizabeth på Internet Movie Database Rediger på Wikidata

* (en) Elizabeth Elizabeth hos The Movie Database Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** Munzinger (iba)
 |